Ses brand in bus doodDie uitgebrande bus. Foto: SAPD Ses mynwerkers het Maandagaand ŉ grusame dood gesterf nadat die bus waarin hulle vervoer is met opset aan die brand gesteek is en dié mense doodgebrand het. Brig. Motlafela Mojapelo, woordvoerder van die polisie, het gesê die voorval het by die Driekop-busstasie buite Burgersfort in Limpopo gebeur waar mynwerkers opgelaai is om hul aandskof te begin. Volgens Mojapelo het die bus omstreeks 20:00 by die stasie stilgehou toe twee onbekende verdagtes in die bus geklim het. Die verdagtes het ŉ vlambare vloeistof oor die bus uitgegooi, dit aan die brand gesteek en vinnig uitgespring. Die hele bus het onmiddellik vlam gevat met ongeveer 50 mense binne. “Die polisie het vinnig gereageer, maar met beamptes se aankoms op die toneel, is die bus met ses slagoffers binne reeds heeltemal in die brand verwoes. Ons verneem die ander passasiers kon deur die vensters ontsnap, maar baie van hulle het brandwonde opgedoen,” het Mojapelo gesê. Die uitgebrande bus in die agtergrond met polisiebeamptes op die toneel. Foto: SAPD Hy het gesê 28 mynwerkers is met brandwonde na ŉ hospitaal gehaas. Vier mans en twee vroue het in die bus doodgebrand. Mojapelo het gesê die polisie bied ŉ beloning van R500 000 aan vir enige waardevolle inligting wat tot die inhegtenisneming van die verdagtes kan lei. Hy het gesê die motief vir die voorval is nog nie bekend nie. ŉ Hoëvlak-taakspan wat bestaan uit lede van die Valke, SAPD-lede en lede van provinsiale intelligensie is aangestel om ses sake van moord te ondersoek. Enigiemand met meer inligting word versoek om kapt. Richard Boshomane by 079 894 5501 of ao. Bethuel Mahlatji by 079 657 6873 of Stop Misdaad by 08600 10111 te skakel.